Kirsten Dunst

**Kirsten Caroline Dunst** (s. 30. huhtikuuta 1982 Point Pleasant, New Jersey, Yhdysvallat) on amerikan­saksalainen näyttelijä ja malli. Dunst aloitti uransa lapsi­näyttelijänä ja hänen tunnetuimpia elo­kuviaan ovat *[[Veren vangit (elokuva)|Veren vangit]]* (1994), *[[Virgin Suicides]]* (1999), *[[Anna palaa!]]* (2000) ja *[[Hämähäkkimies elokuvissa#Sam Raimin elokuvat|Hämähäkki­mies]]*-elo­kuva­tri­logia (2002–2007).

## Varhainen elämä

Kirsten Dunst syntyi New Jerseyssä saksalaisen Klaus Dunstin ja ruotsalais­sukuisen Inez Rupprechtin esikoiseksi. Hänellä on nuorempi veli nimeltä Christian. Dunstin isä työskenteli Siemensillä ja hänen äitinsä oli Lufthansan lento­emäntä sekä taiteilija.

Kirsten kasvoi 11-vuotiaaksi asti Brick Townshipissä, New Jerseyssä, jossa hän kävi Ranney Schoolia. Vuonna 1993 hän muutti äitinsä ja veljensä kanssa Los Angelesiin. Perheen isä jäi New Jerseyyn, ja vanhemmat erosivat. Dunst opiskeli Notre Dame High Schoolissa ja valmistui vuonna 2000.

## Ura
### Alkuvaiheet

Dunst aloitti uransa lapsimallina ollessaan kolmevuotias ja esiintyi useissa kymmenissä televisiomainoksissa. Häntä edustivat malli­toimistot Ford ja Elite. Dunstin ensimmäinen televisio­rooli oli *[[Saturday Night Live]]* -ohjelmassa kuusivuotiaana. Ensimmäisen elokuvaroolinsa hän teki episodielokuvan *[[New York Stories]]* (1989) kolmannessa osassa, jonka ohjasi Woody Allen.

### Läpimurtorooli ja menestys

Dunstin läpimurtorooli oli elokuvassa *[[Veren vangit (elokuva)|Veren vangit]]* (1994), jossa hän näytteli ikuisesti lapsen kehoon jäänyttä vampyyriä. Dunst sai roolistaan Golden Globe -palkintoehdokkuuden. Tätä seurasivat roolit muun muassa elokuvissa *[[Pikku naisia (vuoden 1994 elokuva)|Pikku naisia]]* (1994), *[[Jumanji]]* (1995) ja *[[Wag the Dog – häntä heiluttaa koiraa]]* (1997).

Vuosituhannen vaihteessa Dunst näytteli useissa teini-ikäiselle yleisölle suunnatuissa elokuvissa, kuten *[[Anna palaa!]]* (2000) ja *[[Crazy/Beautiful]]* (2001). Hän siirtyi vähitellen myös kypsempiin rooleihin Sofia Coppolan draamassa *[[Virgin Suicides]]* (1999). Dunst sai tunnettavuutta esiinnyttyään isossa toimintatuotannossa *[[Spider-Man – hämähäkkimies]]* (2002) sekä sen jatko-osissa. Niiden välissä hän näytteli muun muassa elokuvissa *[[Mona Lisa Smile]]* (2003), *[[Tahraton mieli]]* (2004), *[[Wimbledon (elokuva)|Wimbledon]]* (2004), *[[Elizabethtown (elokuva)|Elizabethtown]]* (2005). Hän esiintyi myös toisessa yhteistyössä Coppolan kanssa *[[Marie Antoinette (elokuva)|Marie Antoinette]]* (2006).

Vuoteen 2008 mennessä Dunst alkoi kokea näyttelijäntyönsä vähemmän mielekkääksi. Hän kärsi masennuksesta ja hakeutui hoitoon Utahissa sijaitsevaan kuntoutuskeskukseen. Myöhemmin hän muutti työskentelytapaansa ja alkoi valita rooleja, joissa hän esitti monimutkaisempia hahmoja. Näihin kuuluivat muun muassa masennuksesta kärsivä morsian elokuvassa *[[Melancholia]]*, josta hän voitti Cannesin elokuvajuhlien parhaan naisnäyttelijän palkinnon. Hän näytteli myös epämiellyttävää morsiusneitoa elokuvassa *[[Polttarittaret]]* (2012). Muita tämän ajanjakson elokuvia ovat *[[Matkalla (vuoden 2012 elokuva)|Matkalla]]*  (2012), *[[Upside Down (elokuva)|Upside Down]]* (2012) ja *[[The Two Faces of January]]* (2014).

Vuonna 2015 Dunst näytteli kampaaja Peggy Blumquistia televisiosarjan *[[Fargo (televisiosarja)|Fargo]]* toisella kaudella. Hänen vastanäyttelijänsä oli Jesse Plemons, joka esitti Peggyn aviomiestä Ed Blumquistia. Dunst esiintyi myös elokuvissa *[[Hidden Figures – varjoon jääneet]]* (2016) ja *[[Lumotut]]* (2017), joka oli hänen kolmas yhteistyönsä Coppolan kanssa. Vuonna 2019 hän näytteli pääroolia ja toimi tuottajana sarjassa *[[On Becoming a God in Central Florida]]*.

2020-luvulla Dunst sai ylistäviä arvosteluja roolistaan elokuvassa  *[[The Power of the Dog]]*. Hän ja Jesse Plemons saivat molemmat Oscar-ehdokkuudet suorituksistaan. Seuraavaksi he esiintyivät yhdessä elokuvassa *[[Civil War (elokuva)|Civil War]]*, joka kuvaa dystooppista Yhdysvaltoja, jossa useat osavaltiot ovat irtautuneet liittovaltiosta.

## Yksityiselämä

Dunst on seurustellut näyttelijä Jake Gyllenhaalin, Razorlight-yhtyeen laulajan Johnny Borrellin ja näyttelijä Garrett Hedlundin kanssa. Dunst on kihloissa *Fargo* -vastanäyttelijänsä Jesse Plemonsin kanssa, jota hän alkoi tapailla vuonna 2016. Heille syntyi poika vuonna 2018 ja toinen poika 2021.

Vuonna 2011 Dunst kertoi saaneensa Saksan kansalaisuuden.

## Filmografia

## Lähteet

## Aiheesta muualla

*